钦定古今图书集成/明伦汇编/官常典/第566卷 > 高觌
## 钦定古今图书集成/明伦汇编/官常典/第566卷 > 高觌

按《宋史》本传：“觌字会之，宿州蕲人。进士，起家为嘉兴
县主簿。后以孙奭荐，改秘书省著作佐郎，累迁尚书
屯田员外郎，通判泗州。诏定淮南场茶法，觌陈说利
害，不报。擢提点利州路刑狱，召为三司户部判官，安
抚河北。还为京西转运使，徙益州彭州。”广碃、丽水二
峡，地出金，宦者挟富人，请置场，募人夫采取之，觌曰：
“聚众山谷间，与夷獠杂处，非远方所宜，且得不偿失。”
奏罢之。王蒙正恃章献太后亲，多占田嘉州，诏勿收
赋，觌又极论其不可。坐失察嘉州守张约受赇，贬通
判杭州，徙知福州，入为三司盐铁判官，历陕西、河北
转运使，累迁兵部郎中，复入户部，为盐铁副使，迁右
谏议大夫、河东都转运使，加集贤院学士、判尚书刑
部，进给事中、知单州，卒。子秉常。